হাসতে হাসতে বললেন, ছিল, ছিল। হরিদাস ভট্টাচার্য আর একজন ছিলেন, তিনি হলেন এ. কে. সেন। তাঁকে আমি এখনো ভুলতে পারি না। উনি বিখ্যাত সেন পরিবারের লোক, সম্ভবত তিনি কোনো রাজ পরিবার থেকে এসেছিলেন। আমরা তাঁর কাছে টিউটরিয়াল করতাম। উনি সেই টিউটরিয়াল ইংরেজিতে নয়, বাংলাতে কারেকশন করতেন। শুনেছি, উনি ডিপার্টমেন্টের হেডের কাছে চিঠি লিখতেন। এমনকী তাঁর একদিনের ছুটি লাগবে, সেটাও তিনি বাংলাতেই লিখতেন। তখন ইংরেজি বহুল প্রচারিত, তবুও এ. কে. সেন বাংলাতে সব কিছু করতেন — এ বিষয়টা আমাকে অত্যন্ত মুগ্ধ করেছিল।